b"\n_START_ARTICLE_\nLudgate\n_START_SECTION_\nEtymologi\n_START_PARAGRAPH_\nTil tross for p\xc3\xa5stand av Geoffrey av Monmouth i hans historisk up\xc3\xa5litelige historieverk Historia Regum Britanniae at Ludgate ble bygd av en eldre, mytisk konge ved navn Lud, og s\xc3\xa5ledes oppkalt etter ham (og som ogs\xc3\xa5 ga navn til London), betrakter moderne historikere dette for en usannsynlig forklaring. Isteden er det antatt at stedsnavnet sannsynligvis er avledet fra \xc2\xabflood gate\xc2\xbb (port ved oversv\xc3\xb8mmelse); eller \xc2\xabFleet gate\xc2\xbb (port ved elven Fleet); eller fra ludgeat, i betydningen \xc2\xabbakport\xc2\xbb eller \xc2\xabsortiport\xc2\xbb; eller fra det angelsaksiske  begrepet hlid-geat, et vanlig angelsaksisk sammensetning som betyr \xc2\xabsortiport\xc2\xbb eller \xc2\xabsvingport\xc2\xbb.\n_START_SECTION_\nHistorie\n_START_PARAGRAPH_\nRomerne bygde en romersk vei langs nordbredden av elven Themsen vestover gjennom en port i bymuren som romerne ogs\xc3\xa5 bygde. Dette var den festningsporten som senere ble kalt for Ludport. Veien fra vest ledet til romernes fremste gravsted i det som i dag er Fleet Street. Porten sto akkurat ved en bro over elven Fleet (som i dag g\xc3\xa5r i r\xc3\xb8r under jorden). Det sto omtrentlig tvers over det som i dag er kirken St Martin's Church i hva som i dag kalles Ludgate Hill. Stedet for hvor porten en gang sto er markert ved en bl\xc3\xa5 plakett p\xc3\xa5 nordsiden av Ludgate Hill, halvveis mellom Ludgate Circus og St. Pauls katedral._NEWLINE_Den franske kronik\xc3\xb8ren William av Jumi\xc3\xa8ges forteller at Ludgate ble \xc3\xa5pnet for Wilhelm Erobreren av kollaborat\xc3\xb8rer like to m\xc3\xa5neder etter slaget ved Hastings i desember 1066, og at Wilhelm f\xc3\xb8rst kunne innta byen etter harde gatekamper med londonerne._NEWLINE_Ludgate ble ombygd i 1215, mulig med stein fra hus som hadde tilh\xc3\xb8rt j\xc3\xb8der som var blitt fordrevet fra riket, for da porten p\xc3\xa5 nytt ble ombygd p\xc3\xa5 1600-tallet, kom det til syne stein med hebraiske bokstaver p\xc3\xa5. Som det var vanlig flere steder i London, tjente porthuset som fengsel. P\xc3\xa5 slutten av 1300-tallet var Ludgate f\xc3\xb8rst og fremst et gjeldsfengsel. En av dem som satt her var Stephen Forster i ung alder. Han ble senere Lord Mayor (borgermester) av London for tidsrommet 1454-1455. En rik enke ved navn Agnes s\xc3\xa5 ham i vinduet og betalte hans gjeld, og de ble senere gift. Etter Fosters d\xc3\xb8d fikk hans enke pusset opp Ludgate og utbygd som gjeldsfengsel, og praksisen med at gjeldsfangene m\xc3\xa5tte betale for deres egen mat og opphold ble forbudt. Hennes gave ble minnet av messingplakett._NEWLINE_Ludgate ble sammen med flere andre byporter revet i 1760 for \xc3\xa5 gi plass til den \xc3\xb8kende trafikken inn og ut av byen. Navnet lever videre i gata Ludgate Hill."